***НАРОДНО ЧИТАЛИЩЕ „ПРОСВЕТА-РАЗПОПОВЦИ-1881“ гр.Елена***

*5070 гр. Елена, ул.“Разпоповци“ № 38*

***О Т Ч Е Т***

***за дейността на Народно читалище „Просвета-Разпоповци-1881“ гр. Елена през 2021 година***

Българското читалище се възприема от обществото, като културна институция, завоювала своите позиции през годините на своето съществуване и доказала, че е необходима. Заедно с това се откроява и специфичната мисия на читалището за съхранение и развитие на традиционните ценности на нацията.

В една трудна година, нестабилността в условия на пандемия се отразиха и в дейността на Народно читалище „Просвета-Разпоповци-1881“. Епидемията от Covid 19 ограничи цялостната работа на читалището и по тази причина във всеки елемент от дейността се забелязва намаляване: организиране и участие в инициативи, библиотечна дейност, участие в мероприятия и т.н.

***Основни цели, които си постави Читалището през отчетния период са:***

* Отстояване на позицията на културно-масово средище;
* Съхраняване на народните обичаи и традиции;
* Да спомага изграждането на ценностна система у децата и младежите;
* Да поддържа активно сътрудничество с читалищата на територията на Общината;
* Да подпомага развитието на самодейното художествено творчество;
* Да поддържа и обогатява материалната база.

***Организация на читалищната дейност:***

Управляващ орган на Читалището е Читалищното настоятелство, преизбрано на редовно Общо отчетно-изборно събрание, проведено на 26.03.2019 г. и е в състав:

* Иван Минчев – Председател;
* София Георгиева – член;
* Любен Стоянов – член.

*Проверителна комисия:*

* Здравко Медникаров – председател;
* Мария Стоянова – член;
* Мария Русева – член.

В организационната си и практическа работа настоятелството се ръководи от Устава на читалището и Закона за народните читалища. За отчетния период настоятелството преведе ­4 заседания.

На проведеното на 18 май 2021 г. Редовно Общо събрание, бяха приети:

* Отчета за дейността на Читалището през 2020 година.
* Доклад на проверителната комисия за извършената проверка за 2020 година.
* Отчет за приходите и разходите на Читалището от 01.01.2020 година до 31.12.2020 година.
* Основни насоки за дейността на читалището през 2021 година.
* Прие се бюджета на Читалището за 2021 година и други.

През 2021 година читалищните членове бяха 151. Членският внос е 1,00 лв.

Субсидираната численост на Читалището през 2021 г. е 1 бройка, На този етап е невъзможно назначаване на щатни служители, от гледна точка на финансирането.

***Библиотечна дейност:***

Библиотеката към Народно читалище „Просвета-Разпоповци-1881“ е общообразователна. Разполага с фонд от 3770 библиотечни единици. Попълва се предимно от дарения. Благодарим за даренията от приказки и други прекрасни книги за деца, интересна и сериозна литература за възрастни на Красимира Плачетзки и Цветомир Митакев.

Библиотеката работи всяка събота от 12:00 до 16:00 часа. Има 60 читателски посещения.

На входа на Читалището е направена улична библиотека, чиято цел е да популяризира четенето на книги сред съгражданите. Принципът на ползване на библиотеката е много лесен. Идеята е хората да вземат книгите, които ги интересуват и след като ги прочетат, да ги върнат обратно. Освен това всеки, който разполага с непотребни книги, също може да ги предостави на уличната библиотека.

***Любителско художествено-творческа дейност:***

Действащите състави към НЧ „Просвета Разпоповци 1881“ гр. Елена са:

*Театрален състав с режисьор г-н Милен Иванов;*

*Танцов фолклорен клуб „Еленика“ с ръководител г-н Йордан Минче;,*

*Детско театрално студио с ръководител г-жа Люба Салимова;*

*Детско студио за рисуване с ръководител г-н Фикрат Салимов.*

*През последните години към Читалището функционират и летни занимания, в които се обучават и забавляват деца на различна възраст.*

Годината беше необичайна за всички нас. Не всичко беше така, както искахме. Не всички планове бяха реализирани, но животът не спря.

Участията на съставите бяха много ограничени, поради наложените мерки. Не бяха осъществени пътувания през изминалата година.

Самодейците от читалищните състави бяха основни участници в провеждането на културните изяви и събития. Подреждаха се кътове и витрини по различни поводи, чествания и юбилейни годишнини.

Поради утежнената обстановка покрай COVID19, провеждането на някои от заложените за участие Национални фестивали бяха отложени. Така удоволствието на самодейците се сведе до голяма степен само с ограничени репетиции в залата.

***Читалището бе организатор на:***

* Фестивал на изкуствата „Творческа пролет в Разпоповци“, с подкрепата на община Елена, отбелязан скромно с фотоизложба „Птици“ с участие на изпратени снимки от цялата страна и от чужбина, проект „Стена на поезията“ с участие на поети от цяла България, и забавление за децата – Майсторски клас с Александра: птички от плат, сапунени мехури, рисуване с тебешири;
* Със скромно тържество в салона на Читалището отбелязахме два 90 годишни юбилея - на Любен Йорданов Стоянов, голям артист, човек и приятел, и на Мария Лолова-Янева, дългогодишна самодейка към читалището;
* Усложнената епидемична обстановка отложи заплануваното тържествено честване на юбилейната 140 годишнина на читалище „Просвета“, планирана за края на м. август. Но юбилея скромно бе отбелязан на 28 август от 18:00 часа с панахида в памет на Петко Коев – един от основателите на читалището. Подредена бе изложба живопис на Фикрат Салимов. Изложба на проф. Иван Петров. Подредени бяха и афиши за почти всички театрални представления на читалището през годините.

Разпространен бе Юбилеен вестник по случай 140 годишнината на Читалището.

Читалище „Просвета Разпоповци 1881“ гр. Елена получи ценен подарък за 140-та годишнина от основаването му. Дарителският жест е на сребърния медалист от параолимпийските игри в Токио Християн Стоянов. Лекоатлетът предостави семейното пиано на едно читалище с богата история и културни традиции, от чиято сцена тръгва за киното и театъра големият български актьор Георги Георгиев-Гец.

* На 1 ноември бе издаден онлайн вестник „Разпоповски будилник“;
* Засадено благодарение на инициативата „Засади дърво за коледа“, с Гората.бг, украсено с помощта на детските ръчички в очакване на Дядо Коледа;
* Отпразнуване на Нова година с деца от Разпоповци и гости …

***Художествено-творческа дейност:***

***Театралния състав***, поради епидемията от Covid-19, едва есента постави началото на репетициите с новата пиеса „Свекърва“ от Антон Страшимиров, и продължават и през настоящата 2022 година.

***ТФК “Еленика“*,** заради пандемичната обстановка ограничи своите репетиции, а изявите бяха почти в застой с малки изключения преди и след ограниченията поради COVID-19:

* Участие в празничната програма по случай 21 май Празник на град Елена;
* Събор на Народните читалища с. Марян;
* Земляческа среща в с. Лазарци;
* Традиционен събор на с. Търкашени.

***Детското арт-студио*** има занимания всяка събота. Вземаха участие и получиха награди в конкурси за детско творчество:

* Конкурс за творчество от отпадни материали, организиран от Детски отдел на библиотека Елена, с подкрепата на „Еко Партнърс“;
* Конкурс за детско творчество „Пчелите – наш приятел“, организиран от градската библиотека;
* Конкурс „Моята Коледа“, организиран от Център за подкрепа за личностно развитие гр. Елена.

***Материално техническа база:***

Материалната база е 450 кв. м разгъната площ. Салона, заедно с балкона има 120 седящи места.

В по-голямата си част сградният фонд е остарял и се нуждае от инвестиции за отстраняване на възникнали във времето проблеми, прилагане на мерки за енергийна ефективност и модернизиране. Липсва озвучителна и осветителна техника, нуждаем се от изработване на сценични костюми за колективите.

През годината се извърши ремонт на покрива, реализиран благодарение на финансовата помощ от 30 000 лв. отпусната от община Елена. Така ще бъде запазено богатството от минали години и от днес, подредено в стаите на читалището.

Въпреки намалената дейност на Читалището през изминалата 2021 година, заради ограниченията, все пак успяхме да реализираме част от заложените мероприятия. Надяваме се през следващата 2022 година, при отпадане на мерките да се активизира читалищната дейност.

Нашите самодейци са малко на брой, изнасят цялата тежест, като участници и в по няколко самодейни състава. На всички, които участват с ентусиазъм в читалищната дейност, изказваме своето уважение и благодарност. Нека със своя пример да заразяват и нови участници в читалищните дела.

**С уважение,**

**ИВАН МИНЧЕВ**

*Председател на*

*НЧ“Просвета-Разпоповци-1881“гр.Елена*